《贺新郎·与殷彦来》
清代·陆震

底事伤怀抱。忆当年、两家名父，论交最好。我始弱龄君壮盛，争说恢奇才调。

定指日、翻飞天表。转眼高堂人去后，守遣编、竟以穷愁老。

升沉事，谁能料。

贱贫仆更何须道。算输君、才思什伯，敢辞潦倒。半世惯填红豆曲，久惹词场人笑。

笑此技、从来绝小。何意先生痂嗜甚，每相逢、坚索囊中稿。

只此是，焚馀草。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。